als_Latn dik_Latn sag_Latn
Thaçi sjell mashtruesit me simbole serbe në “Adem Jashari”
Kompanisë ajrore, ndaj së cilën është bërë kallëzim penal nga Ministria e Infrastrukturës dhe e cila është refuzuar për të operuar në Kosovë nga vetë ministri, Fehmi Mujota, kryeministri në detyrë, Hashim Thaçi, ia ka hapur dyert në aeroportin e Prishtinës “Adem Jashari”.
“Darwin Airline” është kompania, e cila vepron nën emrin e markës “Etihad Rajonale” që nga janari i vitit 2014, e cila ka blerë 51 për qind të aksioneve të “Air Serbia” pasardhëse e JAT-it, tani ka nisur operimet në Kosovë në linjën Prishtinë – Cyrih dhe anasjelltas. Nisjen e këtij fluturimi e ka promovuar publikisht Thaçi, ndërkohë që gazeta “Zëri” posedon dokumentacionet se Qeveria e Kosovës e ka paditur këtë kompani për vepër penale “mashtrim”.
Më 22 janar të vitit 2014, në Prokurorinë Themelore të Prishtinës është ngritur kallëzimi penal nga Ministria e Infrastrukturë, e cila i ka bashkangjitur provat lidhur me mashtrimet që kanë bërë menaxherët e “Darwin Airlines” bashkë me kompaninë “Belle Air Europe”. Padia është bërë për shkak të mashtrimeve të udhëtarëve, duke përfituar kështu jashtëligjshëm. Për vite më radhë për udhëtarët nuk ka marrë përgjegjësi askush, madje këto kompani kanë operuar me miliona euro borxhe, për shkak të mbështetjes nga politika. Kompanitë, të cilat kanë ikur pa dhënë përgjegjësi për mashtrimet dhe borxhet janë “Aurora”, “Airkosova”, “Tafa air”, “Proner”, “Skënderbegu”, “Belle Air”, etj.
Kallëzim penal me fakte të bashkangjitura
Gazeta “Zëri” posedon kallëzimin penal që është bërë kundër drejtorit ekzekutiv të “Darwin Airlines”, Maurizio Merlo Klemen, Ilir Xhelo, menaxher përgjegjës në “Belle Air Europe”, i kompanisë “Darwin Airline AS” dhe i kompanisë “Belle Air Europe”. Në kallëzimin penal shkruan se ekziston dyshimi i arsyeshëm se agjentët e shitjes dhe përfaqësuesit e “Darwin Airlines AS” në Kosovë kanë kryer vepër penale, duke shfrytëzuar mosdijeninë e konsumatorëve, me qëllim të përfitimit pasuror për vete.
“Kompanitë kanë bërë shitjen e biletave në numër më të madh se numri i ulëseve të rezervuara, me ç’rast pasagjerët kanë mbetur pa udhëtuar” thuhet në kallëzim. Më poshtë në pikën e tretë të kallëzimit shkruan se në këtë mënyrë përfaqësuesit e kësaj kompanie kanë bërë “keqpërdorim të pozitës apo autoritetit zyrtar”, Ministria e Infrastrukturës, propozon që pas administrimit të fakteve Prokuroria Themelore të zhvillojë hetime ndaj të pandehurve. Madje, ka bashkangjitur të gjitha të dhënat mbi komunikimet me zyrtarët e paditur, të cilët kanë fshehur faktin për mashtrimin ndaj udhëtarëve në Kosovë me qëllim përfitim të jashtëligjshëm.
“Duke u bazuar edhe në raportimet e Agim Thaçit, shef i Hetimeve të Stacionit Policor Kufitar në aeroportin “Adem Jashari”, konsiderojmë se ka elemente të mjaftueshme që personat për autorizimin e shitjes së biletave me emër dhe llogari të “DarwinAirlnës AS” dhe persona të tjerë kanë kryer vepër penale”, shkruan në kallëzimin penal të Ministrisë. Gjashtë muaj më vonë ministri Mujota lëshon edhe një vendim ku refuzohet kërkesa e “Darwin Airlines”, që të operojë në Kosovë në linjën Cyrih-Prishtinë dhe anasjelltas.
“Kërkesa e kompanisë “Darwin Airlines” refuzohet për shkak se Kompania ajrore gjatë vitit 2013 e ka shkelur legjislacionin e Kosovës, duke i lënë udhëtarët e ANP-së “Adem Jashari” dhe e njëjta ka dështuar të japë informacionet e kërkuara nga Departamenti i Aviacionit Civil dhe të bëjë kompensimin e udhëtarëve”, shkruan në vendimin e ministrit Mujota, të datës 24 korrik të këtij viti.
Në vendimin e tij Mujota sqaron, po ashtu, se kompania ka kërkuar leje për fluturime qarter, “ndërsa të njëjta nuk bëjnë pjesë në Marrëveshje Bilaterale në mes të shtetit të Kosovës dhe të Zvicrës”.
Thaçi rikthen kompanitë me dosje
Kompanisë, e cila në partneritet me “Bell Air” që për një kohë të gjatë ka qenë e favorizuar nga pushteti i PDK-së , për kundër skandaleve, e vet shpallur e falimentuar, serish i ofrohet tregu në Kosovë. Madje, kësaj here kryeministri në detyrë, Hashim Thaçi, promovon publikisht kompaninë, e cila bart logon e “Air Serbia”.
Kompania e Emirateve të Bashkuara Arabe “EtihadRegional”, për të cilën Thaçi deklaron se është i lumtur për futjen e saj në treg, fluturimin e parë inaugurues e kishte realizuar nga Beogradi. Në bazë të marrëveshjes, aeroplanët mbajnë simbolet serbe, porse a do të vazhdojë e njëjta të mbajë këto simbole edhe në Kosovë ende nuk dihet.
Kryeministri tashmë uroi publikisht për futjen e kësaj Kompanie në Kosovë, e cila pritet që shumë shpejt të operojë nga aeroporti i Prishtinës “Adem Jashari”. Mirëpo, Thaçi në postimin e tij, nuk i ka përmendur të gjitha këto detaje rreth kompanisë në fjalë. Në postin e tij në rrjetin social “Facebook” Thaçi shkruan, “mora një lajm të mirë nga Aeroporti Ndërkombëtar i Prishtinës “Adem Jashari”.
Nga sot, një nga kompanitë ajrore më prestigjioze në botë “Etihad Regional” do të ofrojë shërbimin e ri të fluturimeve në itinerarin Prishtinë – Cyrih”. Derisa, ministri i tij ka deponuar dosje për dallaveret e kësaj kompanie në gjykatë. Thaçi uron edhe diasporën, të njëjtën që ka pësuar nga mashtrime e kësaj kompanie, të cilat i pranon edhe vet Mujota në shkresat e tij zyrtare.Nga Besiana Xharra/zeri/
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn